
Евразия экономикалык комиссиясынын Кеңешинин    
«Кеме жүргүзүү жөнүндө Макулдашуунун долбоору жөнүндө» 
тескемесинин долбоору жөнүндө 

1. Евразия экономикалык комиссиясынын Кеңешинин «Кеме жүргүзүү тууралуу Макулдашуунун долбоору жөнүндө» тескемесинин долбоору (тиркелет) жактырылсын жана Евразия экономикалык комиссиясынын Кеңешине кароо үчүн берилсин.  
2. Ушул тескеме кабыл алынган күндөн тартып күчүнө кирет.

ЕВРАЗИЯ ЭКОНОМИКАЛЫК КОМИССИЯСЫ 
КЕҢЕШ


ТЕСКЕМЕ


20___-жылдын «____»______              №____                             ________шаары
 
Кеме жүргүзүү жөнүндө Макулдашуунун долбоору жөнүндө

1. Кеме жүргүзүү жөнүндө Макулдашуунун долбоору (тиркелет) жактырылсын.
2. Евразия экономикалык бирлигине мүчө мамлекеттерден ушул тескеменин 1-пунктунда көрсөтүлгөн Макулдашууга кол коюу үчүн керектүү ички мамлекеттик жол-жоболордон  өткөрүү жана анын натыйжалары жөнүндө  Евразия экономикалык комиссиясына 2017-жылдын 10-ноябрына чейин маалымат берүү суралсын. 
3. Ушул тескеме кабыл алынган күндөн тартып күчүнө кирет.

Евразия экономикалык комиссиясынын Кеңешинин мүчөлөрү:

       
	Армения Республикасынан

	Кыргыз Республикасынан
	Россия Федерациясынан





	В.Габриелян
	В.Матюшевский
	А.Мамин
	О.Панкратов
	И.Шувалов









	





Долбоор 

Кеме жүргүзүү жөнүндө 
МАКУЛДАШУУ

Мындан ары мүчө мамлекеттер деп аталган Евразия экономикалык бирлигине мүчө мамлекеттер,
Макулдашылган (координацияланган) транспорттук саясат жөнүндө протоколду (2014-жылдын 29-майындагы Евразия экономикалык бирлиги жөнүндө келишимдин  №24 тиркемеси) ишке ашыруу максатында, 
суу транспорту тармагындагы кызматташтыкты өнүктүрүүгө жана бекемдөөгө жардамдашуу ниетин билдирип, 
укуктардын теңдиги жана өз ара пайдалуулук принциптерине таянып, 
төмөндөгүлөр тууралуу макулдашышты:

1-берене

Ушул Макулдашуунун максаттары үчүн төмөндөгүлөрдү билдирүүчү түшүнүктөр пайдаланылат:
«ички суу жолдору» – мүчө мамлекеттердин мыйзамдарына ылайык кемелердин чет мамлекеттердин желеги астында сүзүп жүрүшүнө уруксат берилген мүчө мамлекеттердин навигациялык белгилери же башка ыкмалар менен белгиленген, кеме жүргүзүү максатында пайдаланылуучу табигый же жасалма суу жолдору; 
«эки тараптуу ташуулар» – биринчи мүчө мамлекеттин кеме желеги астында ички суу жолдорунун портторунан (портторуна) экинчи мүчө мамлекеттин ички суу жолдорунун портторуна (портторунан) жүктөрдү, жүргүнчүлөрдү жана алардын багажын ташып келүү, сүйрөө; 
«кеменин капитаны» – кеменин желегинин мүчө мамлекеттин мыйзамдарына ылайык аттестацияланган жана кызмат ордуна дайындалган, кемени башкарган, анын ичинде кеме айдаган, кеменин сүзүшүнүн коопсуздугун камсыз кылуу, кемеде тартипти сактоо, суу чөйрөсүн коргоо, кемеге, кемедеги адамдарга жана жүктөргө зыян келтирүүнү болтурбоо боюнча чараларды көргөн жана кеме ээсинин өкүлү болуп саналган мүчө мамлекеттердин биринин жараны;
«мүчө мамлекеттин компетенттүү органы» – ички суу транспорту чөйрөсүндөгү мамлекеттик саясатты иштеп чыгуу жана ченемдик-укуктук жөнгө салуу боюнча функцияларды ишке ашыруучу мүчө мамлекеттин органы;
«чектеш ички суу жолдору» – бир мезгилде эки же андан да көп чектеш мүчө мамлекеттин аймагында жайгашкан суу объектисинин бир бассейнине кирүүчү ички суу жолдорунун чектери; 
[bookmark: _GoBack]«кеме» – мүчө мамлекеттердин мыйзамдарына ылайык улуттук кеме реестрине же кемелердин башка тиешелүү расмий тизмесине киргизилген мүчө мамлекеттердин биринин желеги астында сүзүүчү, өзүнүн кемелер реестринде же кемелердин башка тиешелүү расмий тизмесинде кемесин каттаган мүчө мамлекеттин резидентинин ээлигинде турган, кеме жүргүзүү максатында колдонулуучу ар кандай кеме. Аталган түшүнүк өзүнө спорттук парустук жана эс алуучу кемелерди, аскер кемелерин, коммерциялык эмес максатта эксплутациялануучу башка мамлекеттик кемелерди камтыбайт;
«кеме ээси» –  өзүнүн мыйзамдарына ылайык ошол мүчө мамлекеттин аймагында катталган, ал кеменин ээси болуп саналгандыгына же саналбагандыгына же аны башка мыйзамдуу негизде колдонуп-колдонбосуна карабастан кемени өзүнүн атынан эксплуатациялоочу юридикалык же жеке жак;
«кеме жүргүзүү» – жүктөрдү, жүргүнчүлөрдү жана алардын багажын ташуу, кемелерди жана сүзүүчү объекттерди сүйрөтүү үчүн кемелерди колдонуу менен байланышкан иш; 
«ички суу жолдору менен транзиттик өтмөк» – башка мүчө мамлекеттин ички суу жолдорунда жүктөрдү жүктөбөстөн жана түшүрбөстөн, жүргүнчүлөрдү салбастан жана түшүрбөстөн бир мүчө мамлекеттин ички суу жолдору боюнча башка мүчө мамлекеттин кемелеринин сүзүүсү, эгерде мындай сүзүү мүчө мамлекеттин мамлекеттик чек арасын кесип өтүү менен башталса жана аяктаса;
«мүчө мамлекеттин ыйгарым укуктуу органы» – ушул Макулдашууну ишке ашыруу менен байланышкан маселелер ыйгарым укуктарына кирген мүчө мамлекеттин аткаруу бийлик органы;
«экипаж мүчөсү» – рейс убагында кеменин бортунда кемени эксплуатациялоо менен байланышкан милдеттерди аткаруу же аны тейлөө, анын ичинде жүргүнчүлөрдү тейлөө менен түздөн-түз иштеген жана кеменин ролуна киргизилген ар кандай адам.
Ушул Макулдашууда колдонулуучу башка түшүнүктөр 2014-жылдын 
29-майындагы Евразия экономикалык бирлиги жөнүндө келишимде жана Евразия экономикалык бирликтин алкагындагы эл аралык келишимдерде аныкталган маанилерде пайдаланылат. 

2-берене

1. Ушул Макулдашуу кемелердин ички суу жолдору менен сүзүү тартибин аныктайт. 
2. Мүчө мамлекеттер желектеринин астында сүзүп жүргөн кемелер чектеш ички суу жолдорунда кеменин желегинин мүчө мамлекети менен башка мүчө мамлекеттин ортосунда жүктөрдү, жүргүнчүлөрдү жана алардын багажын ташып жүрүүнү, сүйрөтүүнү, ички суу жолдору боюнча транзиттик өтмөктөрдү, эки тараптуу ташууларды ишке ашырууга укуктуу, буга башка мүчө мамлекеттин желеги астында кемелердин бир мүчө мамлекеттин порту менен башка мүчө мамлекеттин портторуна (портторунан) ташуулардын ортосундагы ташуулар жана сүйрөтүүлөр кирбейт.
3. Кеме ички суу жолдорунда жүргөн кезде ошол жолдор жайгашкан аймактагы мүчө мамлекеттин мыйзамдары сакталат. Ар бир мүчө мамлекет башка мүчө мамлекеттин туусу астындагы кемелерге өз туусу астында сүзүүчү кемелерге берилүүчү дал ошондой укукту берет. 
4. Кемелердин ички суу жолдору менен сүзүү учурунда колдонуу тили орус тили болуп эсептелет.
5. Мүчө мамлекеттердин мыйзамдарына ылайык, мүчө мамлекеттер ички суу жолдорунда көрсөтүлгөн жөнгө салынуучу кызматтардын бирдей шартта болушун камсыз кылат.

3-берене

1. Мүчө мамлекеттердин мыйзамдарына ылайык, кемелердин сүзүүсү үчүн ачык болгон мүчө мамлекеттердин аймактарындагы ички суу жолдору боюнча мүчө мамлекеттердин туусу астында кемелердин сүзүүсү кеме ээсинин же анын өкүлүнүн аймагында ички суу жолдору жайгашкан мүчө мамлекеттин ыйгарым укуктуу органына  кеме ички суу жолдоруна киргенге чейин 10 календардык  күндөн кечиктирилбей берген арызынын негизинде ишке ашырылат.
Мүчө мамлекеттин ыйгарым укуктуу органы арыз ээсине терс чечим кабыл алынган учурда өтмөккө арызды кароонун жыйынтыктары жөнүндө билдирет. Кеменин габариттеринин кеменин ички суу жолдорунда жүрүшүнүн габариттерине ылайык келбеген, кеменин ушул жолдордо жайгашкан мүчө мамлекеттин мыйзамдарынын талаптарына ылайык келбегендиги жөнүндө маалыматтар болгон учурда, ошондой эле өлкөнү коргоо жана мүчө мамлекеттин коопсуздугун камсыз кылуу максатында ички суу жолдоруна уруксат берүүдөн баш тартылат.
2. Эки тараптуу ташуу билдирүүнүн негизинде ишке ашырылат, ага ылайык мүчө мамлекеттердин ыйгарым укуктуу органдары жыл сайын, 1-апрелге чейин кеменин желегинин бир мүчө мамлекетинин ички суу жолдорунун портторунан (портторуна) башка мүчө мамлекеттердин ички суу жолдорунун портторуна (портторунан) жүктөрдү, жүргүнчүлөрдү жана алардын багаждарын ташуу, сүйрөтүү үчүн пландалуучу кемелердин алдын ала тизмесин макулдашат. 
3. Кемелер ички суу жолдоруна кирээрде (чыгаарда) аймагында ушул жолдор жайгашкан мүчө мамлекеттин мыйзамдарына ылайык мүчө мамлекеттин мамлекеттик чек арасын кесип өтүүгө чукул жердеги мамлекеттик чек ара аркылуу өткөрүү пунктунда чек ара контролунан жана башка түрдөгү контролдон өтүүгө милдеттүү.
4. Ички суу жолдору боюнча сүзүүгө аймагында ушул жолдор жайгашкан мүчө мамлекеттин ушундай кемелерге колдонулуучу мыйзамдарынын талаптарына жооп берүүчү кемелерге жол берилет.
5. Мүчө мамлекеттердин мыйзамдарына ылайык ички суу транспорту жаатында мамлекеттик контролду (мамлекеттик порттук контролду) ишке ашырууга ыйгарым укуктуу мүчө мамлекеттердин органдары өздөрүнүн компетенциясынын чегинде кемелердин кеме жүргүзүүнүн коопсуздук талаптарына ылайык келишин текшерүүгө, ошондой эле ушул кемелердин экипаж мүчөлөрүнүн мүчө мамлекеттердин ички суу транспорту, курчап турган чөйрөнү коргоо жаатындагы мыйзамдарды сакташын текшерүүгө укуктуу.
6. Ички суу жолдорунун айрым участокторунда кемелердин жүрүшүн чектөө же тыюу салуу аймагында ушул жолдор жайгашкан мүчө мамлекеттин мыйзамдарына ылайык жүргүзүлөт.
7. Мүчө мамлекеттер өздөрүнүн мыйзамдарына ылайык портто колдонулуучу чек ара, бажы жана башка жол-жоболорду жеңилдетүү жана жөнөкөйлөштүрүү үчүн зарыл чараларды көрөт.
8. Мүчө мамлекеттердин компетенттүү органдары мүчө мамлекеттердин ички суу транспорту жаатындагы мыйзамдары жана алардын өзгөрүшү тууралуу маалыматтар менен алмашып турат.
9. Кемелерди лоцмандык өткөрүү мүчө мамлекеттердин мыйзамдарына ылайык ишке ашырылат.

4-берене

Кемелердин ички суу жолдору боюнча сүзүүсүндө төмөнкүлөргө жол берилбейт:
мүчө мамлекеттердин мыйзамдары менен ташып келүүгө жана алардын аймагында жайгаштырууга тыюу салынган жүктөрдү ташууга;
балык уулоо, гидрографикалык, изилдөө жана ички суу жолдору боюнча кемелердин өтүшү менен байланышпаган башка иштерди жүргүзүүгө 

5-берене

1. Мүчө мамлекеттердин ыйгарым укуктуу органдары кемелердин ички суу жолдору боюнча сүзүүсүндө кеме жүргүзүүнүн коопсуздугун камсыз кылуу максатында навигациялык жабдыктын каражаттарынын категориялары, кеме жүрүштөрүнүн кепилденген габариттери, кеме жүрө турган гидротехникалык курулмалардын иштөө мөөнөттөрү, ошондой эле ички суу жолдорунда кемелердин жүрүшүнө киргизилүүчү чектөөлөр жана тыюу салуулар тууралуу бири-бирине маалымдашат.
2. Мүчө мамлекеттин желеги астында ички суу жолдору боюнча сүзүүчү кемелердин, анын ичинде сүйрөтүлүүчү объекттердин габариттери, суу үстүндөгү габариттерин кошо алганда, аймагында ушул жолдор жайгашкан мүчө мамлекеттин мыйзамдарынын талаптарын эске алуу менен сүзүү каттамында ички суу жолдорунун белгиленген габариттеринен ашпоого тийиш.
3. Мүчө мамлекеттер навигациялык мезгилде өздөрүнүн ички суу жолдорунда кеме жүрүштөрүнүн айтылган кепилденген габариттерине, кеме жүрө турган гидротехникалык курулмалардын иштөө мөөнөттөрүнө, ошондой эле ички суу жолдорунун айрым участокторунда кемелердин жүрүшүнө киргизилген чектөөлөргө жана тыюу салууларга ылайык мүчө мамлекеттердин желектери астында кемелердин тоскоолдуксуз сүзүп жүрүшү үчүн коопсуз шарттарды камсыз кылышат.

6-берене

1. Мүчө мамлекеттин желегинин астында сүзүп жүргөн кемелер транзиттик өтүүдө жана башка мүчө мамлекеттин ички суу жолдору боюнча эки тараптуу ташууну ишке ашырууда кеме запастарын толтуруу, адамдарга медициналык жардам көрсөтүү менен байланышкан иш-аракеттерди жасоо, ошондой эле өзгөчө кырдаалдан жана башка окуялардан улам башка мүчө мамлекет тарабынан аныкталган ушул мүчө мамлекеттин желеги астында сүзүп жүргөн кемелердин кириши үчүн ачык болгон портторго ар кандай убакта токтой алышат.
Аталган токтоо мезгилинде жүк операцияларын жүргүзүүгө, жүргүнчүлөрдү салууга (түшүрүүгө), башка коммерциялык иштерди жүргүзүүгө жол берилбейт, буга эки тараптуу ташууну ишке ашырууда дайындоо порттору жана жөнөтүү порттору кирбейт.
2. Ушул берененин 1-пунктунда көрсөтүлгөн учурларда, ошондой эле авария, транспорттук кырсык, күтүүсүз окуя, жаратылыш кырсыгы болгон учурда жана башка өзгөчө учурларда кемелер токтогондо кеменин капитаны же ал тарабынан ыйгарым укук берилген адам ички суу жолдорунун бассейнинин администрациясына же ички суу жолдорунун ушул участогунда кеменин жүрүшүн жөнгө салуучу органга бул тууралуу маалымдоого тийиш.

7-берене

1. Мүчө мамлекеттер желеги астында кеме сүзүп жүргөн мүчө мамлекеттин мыйзамдарына ылайык берилген кеменин бортунда жайгашкан кеме документтерин өз ара тааныйт.
2. Мүчө мамлекеттер мүчө мамлекеттердин мыйзамдарына ылайык берилген экипаждын мүчөлөрүнүн инсандыгын ырастоочу документтерди өз ара тааныйт. Мындай документтер болуп төмөнкүлөр саналат:
Армения Республикасында – Армения Республикасынын жаранынын паспорту;
Беларусь Республикасында – Беларусь Республикасынын морягынын инсандыгын күбөлөндүрүүчү улуттук күбөлүгү же Беларусь Республикасынын жаранынын паспорту;
Казакстан Республикасында – Казакстан Республикасынын жаранынын инсандыгын күбөлөндүрүүчү  күбөлүгү, паспорту же морягынын инсандыгын күбөлөндүрүүчү  күбөлүгү;
Кыргыз Республикасында – Кыргыз Республикасынын жаранынын паспорту (ID-карта) же Кыргыз Республикасынын жаранынын инсандыгын Кыргыз Республикасынын чегинен сырткары жерде күбөлөндүрүүчү Кыргыз Республикасынын жаранынын жалпы жарандык паспорту;
Россия Федерациясында – моряктын инсандыгын күбөлөндүрүүчү күбөлүгү, Россия Федерациясынын жаранынын паспорту же Россия Федерациясынын жаранынын инсандыгын Россия Федерациясынын чегинен сырткары жерде күбөлөндүрүүчү Россия Федерациясынын жаранынын паспорту.
3. Мүчө мамлекеттер кеменин желегинин мүчө мамлекетинин атынан берилген кеменин капитандарынын жана экипаж мүчөлөрүнүн квалификациялуу документтерин тааныйт.
Кемелердин экипаждарынын минималдуу курамына карата талаптар ушул Макулдашуу күчүнө кирген күндөн тартып 30 календардык күндүн ичинде мүчө мамлекеттердин компетенттүү органдары тарабынан түзүлүүчү өзүнчө эл аралык ведомстволор аралык келишим менен аныкталат.

8-берене

1. Мүчө мамлекеттердин аймагында кемелердин экипаж мүчөлөрүнүн кириши, чыгышы, болуусу жана ары-бери жүрүүсү мүчө мамлекеттердин мыйзамдарына ылайык ишке ашырылат.
2. Бир мүчө мамлекеттин желеги астында сүзүп жүрүүчү кеменин экипаж мүчөлөрү ички суу жолдорунда жана башка мүчө мамлекеттин аймагында жүргөн мезгилде ушул башка мүчө мамлекеттин мыйзамдарын сактоого жоопкерчилик тартат.
3. Бир мүчө мамлекеттин желеги астында сүзүп жүрүүчү кеменин экипаж мүчөлөрү ички суу жолдорунда жана башка мүчө мамлекеттин аймагында жүргөн мезгилде ушул мүчө мамлекеттин жарандык юрисдикциясы талаш-тартыш кеменин ички тартибине жана борттогу эмгек мамилелерине тиешелүү болгон учурларда колдонулбайт.

9-берене

1. Ар бир мүчө мамлекеттер авария, транспорт окуяларында, кырсыкта, өзүнүн ички суу жолдорундагы кемелерге жана башка мүчө мамлекеттердин туусу астындагы кемелердин экипаж мүчөлөрүнө керектүү жардам көрсөтөт.
2. Башка мүчө мамлекеттин аймагында кырсыкка учураган мүчө мамлекеттин желеги астында сүзүп жүргөн кемеге ушул башка мүчө мамлекет тарабынан ушундай учурларда анын желеги астында сүзүп жүргөн кемелерге берилүүчү кызмат көрсөтүүлөр, артыкчылыктар жана жеңилдиктер каралат.
3. Ички суу жолдорунда аварияларды, транспорттук кырсыктарды жана күтүүсүз окуяларды изилдөө аймагында ушундай авариялар, транспорттук кырсыктар жана күтүүсүз окуялар болгон мүчө мамлекеттин ыйгарым укуктуу органы тарабынан жүргүзүлөт. Аталган изилдөө жүргүзүүгө ушундай аварияларга, транспорттук кырсыктарга же күтүүсүз окуяларга туш болгон кеменин желегинин мүчө мамлекетинин ыйгарым укуктуу органы катышууга укуктуу.
4. Мүчө мамлекеттин желеги астында сүзүп жүргөн кеме же анын катышуусу менен авариянын же транспорттук кырсыктын кесепетинен келтирилген зыяндын ордун толтуруу жөнүндө доолорду кароо жана ушул зыяндын ордун толтуруу эгерде ташуу (сүйрөтүү) келишиминде башкасы каралбаса ички суу жолдорунда ушундай авариялар же транспорттук кырсыктар болгон мүчө мамлекеттин мыйзамдарына ылайык ишке ашырылат.

10-берене

Мүчө мамлекеттер өздөрүнүн ыйгарым укуктуу жана компетенттүү органдарынын, ошондой эле суу транспорту тармагында чарбачыл субъектилеринин ортосундагы ишкерлик мамилелер менен кызматташтыкты колдоого жана өнүктүрүүгө жардамдашат.

11-берене

1. Мүчө мамлекеттер ушул Макулдашууну ишке ашырууга жоопту ыйгарым укуктуу жана компетенттүү органдарды аныктайт.
2. Мүчө мамлекеттер ушул Макулдашуу күчүнө кириши үчүн керектүү мамлекет ичиндеги жол-жоболордо  аткаруу жөнүндө билдирүү менен бир убакытта, ушул Макулдашуунун депозитарийин ушул Макулдашууну ишке ашырууга жоопту ыйгарым укуктуу жана компетенттүү органдар жөнүндө кабардар кылат. Ыйгарым укуктуу же компетенттүү органдын аталышы өзгөргөн учурда тиешелүү мүчө мамлекет бул жөнүндө депозитарийди кабардар кылат.
3. Мүчө мамлекеттердин компетенттүү органдары ушул Макулдашуу күчүнө кирген күндөн баштап 30 календардык күн ичинде мүчө мамлекеттердин мыйзамдарына ылайык, ушул Макулдашуунун 3-беренесинин 1-пункттунда көрсөтүлгөн арызды кароо тартибин бекитет жана керек болгон учурда ушундай тартипке өзгөртүүлөрдү киргизет.
4. Мүчө мамлекеттердин компетенттүү органдары ушул Макулдашуу күчүнө кирген күндөн баштап 30 календардык күн ичинде ушул Макулдашуунун 7-беренесинде көрсөтүлгөн документтердин үлгүлөрү менен, ошондой эле ошол документтерди берүү эрежелери менен алмашат. 
Көрсөтүлгөн документтерге өзгөртүүлөрдү киргизген учурда мүчө мамлекеттердин компетенттүү органдары ушундай өзгөртүүлөр киргизилген күндөн баштап 30 календардык  күн ичинде, башка мүчө мамлекеттердин компетенттүү органдарына жаңы документтердин үлгүлөрүн жана аларды берүү эрежелерин жиберет. 

12-берене

1. Мүчө мамлекеттердин компетенттүү органдарынын жана (же) мүчө мамлекеттердин ыйгарым укуктуу органдарынын өкүлдөрү, ушул Макулдашууну ишке ашыруу жана ички суу транспорту чөйрөсүндөгү өз ара кызыгууну жараткан маселелерди талкуулоо боюнча жолугуша алышат. 
2. Мүчө мамлекеттер өз мыйзамдарын ички суу жолдору менен кеме жүргүзүүнү жүзөгө ашырууга коюулуучу талаптарды жана анын коопсуздугун камсыздоо бөлүгүн шайкештөө (жакындаштыру жана унификациялоо) үчүн бардык керектүү күч-аракеттерди жумшайт. 

13-берене

Ушул Макулдашууну чечмелөө жана (же) колдонуу менен байланышкан талаштар 2014-жылдын 29-майындагы Евразия экономикалык бирлиги жөнүндөгү келишимде белгилеген тартипте чечилет. 

14-берене

1. Ушул Макулдашуу депозитарий дипломатиялык каналдар боюнча ушул Макулдашуу күчүнө кириши үчүн зарыл ички мамлекеттик жол-жоболорду Тараптардын аткаргандыгы жөнүндө жазуу жүзүндөгү акыркы билдирүүнү алган күндөн 30 календардык күн өткөндөн кийин күчүнө кирет
2. Мүчө мамлекеттердин өз ара келишими боюнча ушул Макулдашууга айрым протоколдор менен таризделген жана ушул Макулдашуунун ажырагыс бөлүгү болуп эсептелүүчү өзгөртүүлөр киргизилиши мүмкүн
3. Ушул Макулдашуу Евразия экономикалык бирлигинин алкагында түзүлгөн эл аралык келишим болуп эсептелет жана Евразия экономикалык бирлигинин укугуна кирет.
2017-жылдын «___» __________ _____________ шаарында орус тилиндеги бир түп нускада жасалды. 

Ушул Макулдашуунун түп нускасы ушул Макулдашуунун депозитарийи болуп эсептелген Евразия экономикалык комиссиясында сакталат, анын күбөлөндүрүлгөн көчүрмөсү ар бир мүчө мамлекетке жиберилет.

